b'\n_START_ARTICLE_\nPaul Rosbaud\n_START_SECTION_\nTausta\n_START_PARAGRAPH_\nRosbaud syntyi Grazin tuomiokirkon urkurin aviottomana poikana. H\xc3\xa4n joutui ensimm\xc3\xa4isess\xc3\xa4 maailmansodassa nuorena sotilaana brittien sotavangiksi. Sotavankeudessa kokemansa hyv\xc3\xa4n kohtelun my\xc3\xb6t\xc3\xa4 h\xc3\xa4nelle muodostui my\xc3\xb6nteinen kuva Britanniasta. H\xc3\xa4n opiskeli fysiikkaa ja metallurgiaa. H\xc3\xa4nell\xc3\xa4 oli tohtoritutkinto fysiikasta, mutta h\xc3\xa4n ei jatkanut tutkijanuralla._NEWLINE_My\xc3\xb6hemmin Rosbaudista tuli liberaali intellektuelli, joka meni naimisiin juutalaisen naisen kanssa. H\xc3\xa4n seurasi kauhulla Adolf Hitlerin valtaannousua. Samaan aikaan h\xc3\xa4nen oma uransa eteni vauhdilla. H\xc3\xa4nest\xc3\xa4 tuli tieteellisen lehden nimelt\xc3\xa4 Metallwirtschaft p\xc3\xa4\xc3\xa4toimittaja sek\xc3\xa4 saksalaisen tieteellisen kustantamon, Springer Verlagin, tieteellinen asiantuntija. Ty\xc3\xb6ns\xc3\xa4 puolesta h\xc3\xa4n oppi tuntemaan lukuisia saksalaisia huipputiedemiehi\xc3\xa4._NEWLINE_Vuonna 1938 Rosbaud sai toimitettua vaimonsa ja tytt\xc3\xa4rens\xc3\xa4 Lontooseen brittien tiedustelupalvelu MI6:n avustamana. Heit\xc3\xa4 avustanut agentti Frank Foley sai samalla v\xc3\xa4rv\xc3\xa4tty\xc3\xa4 Rosbaudin brittien agentiksi. H\xc3\xa4nen koodinimekseen tuli Der Greif (engl. Griffin, Aarnikotka).\n_START_SECTION_\nToiminta\n_START_PARAGRAPH_\nRosbaud toimi brittiagenttina jo tammikuussa 1939. Saksalaisen ydintutkimuksen "is\xc3\xa4" Otto Hahn l\xc3\xa4hetti julkaistavaksi k\xc3\xa4sikirjoituksen, jossa h\xc3\xa4n kuvasi atomin halkaisuprosessia. Rosbaud tajusi uraanin fissioprosessin valtavan tuhovoiman ja julkaisi Hahnin tulokset v\xc3\xa4litt\xc3\xb6m\xc3\xa4sti Naturwissenschaften-lehdess\xc3\xa4. Monet alan tutkijat uskovat, ett\xc3\xa4 tulosten nopea julkaisu esti Gestapoa salaamasta saksalaisen tutkimuksen edistyneisyytt\xc3\xa4 asiassa._NEWLINE_Tieteellisen informaation ker\xc3\xa4\xc3\xa4misen ohella Rosbaud auttoi muita juutalaishenkil\xc3\xb6it\xc3\xa4 ja -perheit\xc3\xa4 pakenemaan Saksasta, esimerkiksi fyysikko Lise Meitnerin, joka oli ty\xc3\xb6skennellyt Hahnin yhteisty\xc3\xb6kumppanina 30 vuotta. Sodan ajan h\xc3\xa4n l\xc3\xa4hetti noin kerran kuussa raportin MI6:lle, yleens\xc3\xa4 Ranskan vastarintaliikkeen tai norjalaisen tiedusteluorganisaatio XU:n kautta. Viestit oli koodattu kirjoihin tai ne olivat mikrofilmein\xc3\xa4 piilotettuina lentokoneisiin Berliinin ja Oslon v\xc3\xa4lisill\xc3\xa4 lennoilla._NEWLINE_Rosbaudin aloitteesta norjalainen agentti Sverre Bergh ker\xc3\xa4si lis\xc3\xa4tietoa saksalaisten V1/V2-rakettiohjelmasta Peenem\xc3\xbcndest\xc3\xa4 jo vuonna 1941. Rosbaudin ja Berghin v\xc3\xa4litt\xc3\xa4m\xc3\xa4\xc3\xa4 varhaista informaatiota ei kuitenkaan uskottu. Rosbaud informoi my\xc3\xb6s liittoutuneita Saksan ydinpommiohjelman viiv\xc3\xa4stymisest\xc3\xa4 - saksalaiset eiv\xc3\xa4t olisi kyenneet h\xc3\xa4nen mukaansa valmistamaan atomipommia pitk\xc3\xa4\xc3\xa4n aikaan. Britit eiv\xc3\xa4t kuitenkaan tiedottaneet amerikkalaisia Rosbaudin raporteista._NEWLINE_Tiedetoimittajana Rosbaud kykeni matkustamaan Natsi-Saksassa suhteellisen vapaasti ja kyselem\xc3\xa4\xc3\xa4n asioista. H\xc3\xa4nen yksityiskohtaiset raporttinsa her\xc3\xa4ttiv\xc3\xa4t Britanniassa jopa ep\xc3\xa4ilyj\xc3\xa4 kaksoisagenttiudesta, h\xc3\xa4nen ep\xc3\xa4iltiin v\xc3\xa4litt\xc3\xa4v\xc3\xa4n ep\xc3\xa4aitoa informaatiota. Sverre Berghin mukaan h\xc3\xa4n tapasi Rosbaudin sodan lopulla 20. huhtikuuta 1945 Berliiniss\xc3\xa4. Rosbaud j\xc3\xa4i Berliiniin Neuvostoliiton miehitt\xc3\xa4m\xc3\xa4lle alueelle, josta h\xc3\xa4net onnistuttiin salakuljettamaan amerikkalaisessa ilmavoimien univormussa l\xc3\xa4nsiliittoutuneiden alueelle syksyll\xc3\xa4 1945. Berghin mukaan Rosbaud p\xc3\xa4\xc3\xa4si lopulta Lontooseen lokakuussa 1945, jolloin h\xc3\xa4n tapasi ensimm\xc3\xa4ist\xc3\xa4 kertaa moneen vuoteen vaimonsa Hilden ja tytt\xc3\xa4rens\xc3\xa4 Angelan.\n_START_SECTION_\nSodan j\xc3\xa4lkeen\n_START_PARAGRAPH_\nH\xc3\xa4n jatkoi ty\xc3\xb6t\xc3\xa4\xc3\xa4n tiedetoimittajana ja oli mukana perustamassa Pergamon Press -kustantamoa Springer Verlagin Englannin osastoksi yhteisty\xc3\xb6ss\xc3\xa4 Robert Maxwellin kanssa. Maxwell osti Pergamonin Springerilt\xc3\xa4 vuonna 1951 ja siit\xc3\xa4 oli tuleva Maxwellin mediadynastian peruskivi. Maxwellin ja Rosbaudin yhteisty\xc3\xb6 loppui hieman t\xc3\xa4m\xc3\xa4n j\xc3\xa4lkeen. Rosbaud ty\xc3\xb6skenteli t\xc3\xa4m\xc3\xa4n j\xc3\xa4lkeen itsen\xc3\xa4isen\xc3\xa4 tiedetoimittajana ja kustannuskonsulttina._NEWLINE_Rosbaud salasi sodanaikaisen toimintansa jopa vaimoltaan. H\xc3\xa4n tuhosi useimmat yksityisist\xc3\xa4 papereistaan, eik\xc3\xa4 h\xc3\xa4nt\xc3\xa4 huomioitu kunnianosoituksin. Britannian tiedustelupalvelun virallinen historia ei maininnut h\xc3\xa4nt\xc3\xa4 nimelt\xc3\xa4, viitaten vain "hyvin sijoittuneeseen toimittajaan saksalaisessa tiedelehdess\xc3\xa4, joka oli yhteyksiss\xc3\xa4 tiedustelupalveluun kev\xc3\xa4\xc3\xa4st\xc3\xa4 1942 l\xc3\xa4htien". My\xc3\xb6sk\xc3\xa4\xc3\xa4n CIA ei my\xc3\xb6nn\xc3\xa4 omistavansa materiaalia Rosbaudista. Yhdysvaltain oikeusministeri\xc3\xb6n muistio vuodelta 1955 tosin mainitsee h\xc3\xa4nen menestyksekk\xc3\xa4\xc3\xa4n ja t\xc3\xa4rke\xc3\xa4n toimintansa liittoutuneiden hyv\xc3\xa4ksi. Rosbaud kuoli leukemiaan St. Maryn sairaalassa Lontoossa 1963. Sverre Berghin mukaan Rosbaud oli itse toivonut pysyv\xc3\xa4ns\xc3\xa4 anonyymin\xc3\xa4 sotaan osallistujana, eik\xc3\xa4 toivonut julkisuutta sodanaikaisille toimilleen._NEWLINE_Arnold Kramish julkaisi Rosbaudin el\xc3\xa4m\xc3\xa4kerran 1986. MI6 ei kuitenkaan ole sallinut p\xc3\xa4\xc3\xa4sy\xc3\xa4 Rosbaudin arkistoihin, eik\xc3\xa4 h\xc3\xa4nen toimintansa ja raporttiensa kaikkia yksityiskohtia siten tunneta.'